ตั้งกองทุนพันล.
สลากฯ แก้พรบ.ดึงเงิน 1% ช่วยสังคม
19 ก.ย. 2559

สลากฯ แก้พรบ.ดึงเงิน 1% ช่วยสังคม
คลังไฟเขียวกันเงินกองทุนสลากฯ ปีละ 1,000 ล้าน  
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า นายอภิศักดิ์ ตันติวรวงศ์ รมว.คลัง ได้เห็นชอบตามที่สำนักงานสลากฯ เสนอร่างแก้ไข พ.ร.บ.สำนักงานสลาก พ.ศ. 2517 โดยให้กันเงิน 1% ของยอดขายมาตั้งกองทุนสลากกินแบ่งรัฐบาลเพื่อพัฒนาสังคม มีเพดานไม่เกิน 1,000 ล้านบาท/ปี และให้ตั้งคณะกรรมการเพื่อพิจารณาเรื่องการใช้เงินตามวัตถุประสงค์ ที่ได้กำหนดไว้ตามคำสั่งของคณะรักษาความสงบแห่งชาติ (คสช.) ใน 4 แนวทาง คือเพื่อส่งเสริมการศึกษาและการวิจัยปัญหาเกี่ยวกับการพนัน สาเหตุและผลกระทบจากการพนัน
รวมทั้งมาตรการป้องกันและแก้ไขปัญหาเกี่ยวกับการพนัน ส่งเสริมการเผยแพร่ความรู้และทัศนคติที่ถูกต้องเกี่ยวกับการพนัน สร้างการรู้เท่าทัน เพื่อป้องกันการติดการพนัน รวมทั้งสนับสนุนกิจกรรมป้องกันและลดผลกระทบจากการพนัน เพื่อเยียวยาผู้ได้รับผลกระทบจากการพนัน และแก้ไขปัญหาที่เกิดจากการจำหน่ายสลากกินแบ่งรัฐบาล
“เดิมได้กำหนดไว้ให้กันเงินเข้ากองทุน 3% ตามคำสั่งของ คสช. ซึ่งที่ผ่านมา ทางสำนักงานสลากฯ ก็กันเงินไว้เพียง 1,000 ล้านบาทเท่านั้น ซึ่งทาง รมว.คลัง ก็เห็นชอบว่าควรกันเงินไว้เท่านี้ ดังนั้นในการเสนอร่างแก้ไข พ.ร.บ. จึงเสนอขอลดวงเงินเหลือ 1% เท่านั้น ส่วนอีก 2% นำส่งรายได้แผ่นดินไป” พล.ต.ฉลองรัฐ กล่าว
สำหรับการปรับปรุงแก้ไขพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 ตามข้อเสนอของสำนักงานคณะกรรมการกฤษฎีกา ซึ่งช่วยให้การแก้ไขปัญหาเรื่องการขายเกินราคามีประสิทธิภาพ ทางคณะกรรมการสลากฯ ได้ปรับการจัดสรรวงเงินรายได้แยกเป็นเงินรางวัล 60% นำส่งรายได้แผ่นดิน 22% ค่าใช้จ่ายในการบริหารงาน 17% และเงินกองทุนสลากกินแบ่งรัฐบาลเพื่อพัฒนาสังคม 1%
รายงานข่าวจากกระทรวงการคลัง กล่าวว่า ถ้าคิดจากยอดจำหน่ายสลากกินแบ่งรัฐบาล 60 ล้านฉบับคู่/งวด ใน 1 ปี จะคิดเป็นยอดขายทั้งหมดกว่า 1.15 แสนล้านบาท หากต้องกันเงิน 1% ของมาตั้งกองทุนก็จะเป็นเงินราว 1,100 ล้านบาท ทั้งนี้ ต้องหักยอดจำหน่ายสลากการกุศลที่คณะรัฐมนตรี (ครม.) ให้ออกไม่เกิน 11 ล้านฉบับคู่/งวดด้วย